29.9.2023.
LV
Eiropas Savienības Oficiālais Vēstnesis
L 242/187
55.
vērš uzmanību uz to, ka cilvēkiem, jo īpaši jauniešiem, vajadzētu būt iespējai dzīvot, mācīties un strādāt savā valstī un reģionā; uzsver, ka bez efektīviem un lietderīgiem pasākumiem, kas vērsti uz nabadzības apkarošanu, racionalizēta atbalsta mikrofinansējumam un mazo uzņēmēju attīstībai, migrācijas plūsmas ekonomisku iemeslu dēļ turpinās pieaugt, proti, notiks intelektuālā darbaspēka emigrācija, kas radīs daudzas problēmas gan mērķa, gan izcelsmes valstīm;
56. pauž stingru pārliecību, ka daudzdimensionāla un holistiska pieeja galējai nabadzībai ir labākā iespējamā pieeja, un atkārtoti uzsver, ka izglītība (un apmācība) ir gan cilvēktiesības, gan arī visiedarbīgākais instruments nabadzības, sociālās atstumtības un nevienlīdzības apkarošanai;
57. uzsver aplēses, ka 64 miljoni bērnu jaunattīstības valstīs neapmeklē pamatskolu; uzsver, ka šī problēma jo īpaši skar meitenes, jo viņu tiesības uz kvalitatīvu izglītību joprojām vēl lielākā mērā apdraud skolu slēgšana, nepietiekama piekļuve attālinātas mācīšanās iespējām, tostarp ar digitālo līdzekļu palīdzību, un valstu izglītības budžeta samazināšana, kas saistīta ar spiedienu uz valstu ekonomiku; turklāt uzsver, ka viens no galvenajiem iemesliem ir vardarbība konfliktu zonās pasaulē, un otrs liels šķērslis, kas bieži ir cieši saistīts ar konfliktiem, ir nabadzība; atgādina, ka ir svarīgi, lai vienlīdzīgas iespējas kļūtu par attīstības centrālo aspektu; uzsver, ka pilnvērtīgu iespēju nodrošināšana sievietēm un pienācīgas izglītības pieejamība jaunattīstības valstīs, jo īpaši meitenēm un sievietēm, ir svarīgi pasākumi cīņā pret nabadzību un pārtikas nodrošinājuma trūkumu; turklāt uzsver, ka partnervalstīs ir jāveicina jaunu sieviešu piekļuve Eiropas projektiem, uzņēmējdarbības apmācībai un fondiem, jo vairākās jaunattīstības valstīs sievietēm ir svarīga loma vietējās un reģionālās ekonomikas attīstībā;
58. norāda, ka Savienība atbalsta izglītību aptuveni 100 valstīs, izmantojot tādas partnerības kā Globālā partnerība izglītībai (18) un fonds “Izglītība nevar gaidīt” (19), un turpina veicināt dzimumu līdztiesību partnerībā ar valdībām un nevalstiskām ieinteresētajām personām;
59. atzinīgi vērtē Komisijas izvirzīto prioritāti pārsniegt noteikto 10 % mērķi un panākt, ka no kopējā INTPA ĢD portfeļa izglītībai tiek piešķirti 13 %;
60. norāda, ka 2021. gadā Savienība no EAF izmaksāja 85 miljonus EUR, lai atbalstītu izglītību partnervalstīs, 2018.– 2020. gadā veicinot vairāk nekā 32 miljonu skolēnu uzņemšanu pamatskolā un gandrīz 3 miljonu skolēnu uzņemšanu vidusskolā; norāda, ka 6 miljoni EUR no šiem 85 miljoniem EUR tika izmantoti, lai atbalstītu Erasmus mobilitātes un spēju veidošanas projektus ĀKK valstīs, 31 miljons EUR tika piešķirts profesionālajai izglītībai un apmācībai – no šīs summas 5 miljoni EUR tika izmaksāti budžeta atbalsta programmu ietvaros, 1,2 miljoni EUR tika piešķirti būvdarbiem un piegādēm, 0,8 miljoni EUR – pakalpojumiem, un atlikušie 24 miljoni EUR tika izmaksāti dotāciju veidā;
61. norāda, ka Komisija pagājušajā gadā apņēmās piešķirt 700 miljonus EUR Globālajai partnerībai izglītībai, lai palīdzētu nodrošināt apmācītus skolotājus 140 miljoniem bērnu un panāktu, ka skolu un mācības apmeklē vēl 88 miljoni bērnu;
62. atkārtoti uzsver, ka uzņēmējdarbības programmām ir būtiska nozīme cīņā pret nabadzību un ekonomiskās izaugsmes veicināšanā; uzsver, ka uzņēmējdarbības apmācības nodrošināšana var palīdzēt mazajiem uzņēmējiem izveidot uzņēmumus un uzlabot uzņēmējdarbības praksi, dodot iespēju trūcīgām ģimenēm plānot savu ceļu uz ilgtspējīgiem iztikas līdzekļiem un sociālekonomisko noturību; tomēr norāda, ka šādu programmu efektivitātes uzlabošanai apmācība būtu jāpapildina ar pielāgotu atbalstu un turpmākiem pakalpojumiem; atgādina, ka partnervalstīs ir jāveicina jaunu sieviešu piekļuve Eiropas projektiem, uzņēmējdarbības apmācībai un fondiem; (18) https://www.globalpartnership.org/ (19) https://www.educationcannotwait.org/